Kiire, sokea kilpailu-usko ja korskeus rapauttavat reilun ja turvallisen Suomen, kirjoittaa erikoistoimittaja Seppo Varjus.

Kiire, korskeus, sokea usko kilpailuun. Ne rapauttavat vauhdilla sukupolvien suomalaisten työn hyvän maan rakentamiseksi. Otetaan kolme esimerkkiä ylhäältä alas ja taas ylös. Siitä myrkyllisestä viidakosta, joka Suomesta on pienille kansalaisilleen tullut ja joka vain sakenee.

Kelan pääjohtaja Elli Aaltonen julkaisi tiistaina nöyrän anteeksipyyntönsä Kelan epäonnistumisessa sille kunnilta siirretyn perustoimeentulon maksatuksen kanssa. Hyvä niin, koska Kela on osoittanut asiassa asiantuntemattomuutta, piittaamattomuutta ja harkitsemattomuutta.

Elli Aaltonen katuu Kelan huonoa toimintaa.­

”Pyydän Kelan puolesta anteeksi kaikilta teiltä, jotka, ette ole saaneet tukeanne ajoissa tai joiden asiointi ei muuten ole sujunut odotetusti. Tilanne on ollut asiakkaille kohtuuton”, Elli Aaltonen kirjoitti.

Haloo. Toimeentulotuen saajat ovat muutenkin kaikkein ahtaimmalla olevia suomalaisia. Heitä tässä on piinattu ja peloteltu lisää ihan vain osaamattomuuden vuoksi. Kela lupaa nyt korvata määräajan ylityksistä asiakkaille aiheutuneet kustannukset. Eduskunnan oikeusmies on näet tätä edellyttänyt. Kela ei luonnollisesti pysty enää millään korvaamaan vaikka niitä vahinkoja, jotka ovat tulleet siitä, että rahanpuutteen vuoksi ottamatta jääneestä lääkkeen ottamatta jättämisestä on tullut vahinkoa.

Pari päivää sitten seurasin hammashoitolan jonossa, kun vanhempi mies yritti siirtää vuoroaan myöhemmäksi, kun ei kuulemma oikein tiennyt Kelasta. Tulossa olevista rahoista ilmeisesti oli kyse. Eikä niin kovasti kuulemma särkenytkään, että ei olisi pinnistelemättä pärjännyt.

Uudistus laukaisi suuren sotkun.­

Dementikot ovat niin hankalia

Helsingissä vaihtui muutama viikko sitten vanhusten kauppapalveluja hoitava yritys. Kaupunki hoiti kilpailutuksen, vaikka asiakkaat itse maksavatkin tuotteet ja palvelut. Voittaja oli Servea niminen yritys.

Pian alkoivat ongelmat. Uusi tilausjärjestelmä oli sekava, puhelimella tilaaminen hyvin hankalaa. Kauppalähetyksiä jäi tulematta. Asiakkaiden joukossa oli myös edunvalvonnassa olevia vanhuksia. Edunvalvojat eivät voineet hyväksyä heille tulleita laskuja esimerkiksi siksi, että kuitteja puuttui

Servean omistaja Marika Peiponen selitti (HS 21.3.) ongelmia aiheuttavan muun muassa sen, että asiakkaina on ”esimerkiksi dementikkoja, ja jos he esimerkiksi soittavat meille itsenäisesti ja peruvat tilaukset, silloin asiakas on ilman ruokaa.”

No. Jos tarjoutuu järjestämään kauppapalveluja vanhuksille kannattaisi ehkä varautua siihen, että heidän joukossaan on myös dementikkoja.

– Meiltä ei ole ostettu minkäänlaista puhelinpalvelua, olemme internetkauppa. Varsinkin ikäihmisten jokainen puhelu kestää kauan. Saisi olla palveluksessa aikamoinen kaarti, sillä moni on yksin kotona ja tykkäisi jonkun kanssa jutella, Marika Peipponen sanoi samassa haastattelussa.

Voi tuota empatian määrää. Mutta varmaan ollaan ihan asiapohjalla, sillä Helsingin sosiaali- ja terveysviraston osastopäällikkö Arja Peiponen (HS 25.3.) kirjoitti mielipidepalstalla kuinka vahva hankintaosaaminen Helsingillä on. Kilpailutuksen pohjana oleva palvelukuvaus on tehty huolellisesti.

No. Helsinkiläisten ikäihmisten joukossa ”kilpailutuksesta” on jo ajat sitten tullut niitä sanoista rumimpia. Silti se on monelle päättäjälle ihmekalu, jota säännökset ja laitkin pakottavat käyttämään.

Pikku sotkuista soteen

Lausunnot lakiluonnokseen soten valinnanvapaudesta piti antaa tiistaihin mennessä. Niitä tulikin 602. Kriittistä tavaraa. Kilojen paperipinkkoja täynnä kiistanalaisia kohtia.

Aikataulu paukkuu ja kun se paukkuu kokonaan uudistus on kivillä ja hallituksen imago ruvella. Kun tähän sekoittuu jo muitakin outoja intohimoja. Keskiviikkona yhdeksän hallituspuolue perussuomalaisten kansanedustajaa ilmoitti vaativansa maahanmuuttolinjan tiukentamista sote-uudistuksen ehtona. Mielestäni asiayhteys ei ole ilmeinen.

Juha Sipilä, mies jonka usko ei lopu.­

Yksi on vankka uskossaan. Pääministeri Juha Sipilä.

– Pykälät pitää olla ensi viikolla valmiina, jos aiotaan aikataulussa pysyä, Sipilä sanoi Ylen uutisissa tiistaina.

Aina varmaan jotkut pykälät ja lakiesityskin saadaan pykättyä mahtikäskyllä. Ne voivat vain olla keskeneräiset, toteuttamiskelvottomat ja koko uudistukselle tuhoisat. Mutta tärkeintä, että kasvot edes hetken säilyvät.

Kiire tänään, kaivon pohjalla huomenna

Kilpailuttaminen, yhtiöittäminen, vapauttaminen, sanokaa ihan mitä vaan. Vaikka että normitalkoot.

Kaikissa on hyviä mahdollisuuksia. Tällä hetkellä Suomessa monet tekevät vilpittömän parhaansa, että niistä tulisi ihmisille kirosanoja. Ja nämä vahingontekijät ovat nimenomaan hätäpäisten uudistuksen kannattajia. Ylimielisyyttä, vauhtisokeutta ja sokeaa uskoa.

Ihan järkeäkin voisi käyttää. Mutta se on niin mennyttä maailmaa.